รัฐบาลไทย-ข่าวทำเนียบรัฐบาล-‘อลงกรณ์’ นำทีมตรวจอ่างเก็บน้ำภาคตะวันออก
วันอังคารที่ 21 มกราคม 2563
‘อลงกรณ์’ นําทีมตรวจอ่างเก็บน้ําภาคตะวันออก
‘อลงกรณ์’ นําทีมตรวจอ่างเก็บน้ําภาคตะวันออก เปิดเผยมีน้ําน้อย แต่มั่นใจบริหารจัดการผ่านแล้งได้แน่นอน
เมื่อวันที่ 17 ม.ค. 63 นายอลงกรณ์ พลบุตร ที่ปรึกษา รัฐมนตรีว่าการกระทรวงเกษตรและสหกรณ์ พร้อมด้วย ดร.ทวีศักดิ์ ธนเดโชพล รองอธิบดีกรมชลประทาน นายสุริยพล นุชอนงค์ ผู้อํานวยการสํานักงานชลประทานที่ 9 และข้าราชการในสังกัดกระทรวงเกษตรฯ ลงพื้นที่ติดตามสถานการณ์น้ําภาคตะวันออกรวม 3 จังหวัด ได้แก่ ชลบุรี ระยอง และจันทบุรี เพื่อฟังบรรยายสรุปและรับฟังปัญหา รวมถึงติดตามผลการดําเนินการตามนโยบายของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์
นายอลงกรณ์ กล่าวว่า ภาพรวมของอ่างเก็บน้ําในภาคตะวันออกขณะนี้มีปริมาณน้ําร้อยละ 50 ของความจุอ่าง เมื่อเทียบกับช่วงเวลาเดียวกันของปีที่แล้ว ซึ่งมีปริมาณน้ํา ร้อยละ 89 จึงมอบหมายให้กรมชลประทานทบทวนการบริหารจัดการน้ําจากแนวทางเดิม 6+2 กล่าวคือจากเดิมช่วง 6 เดือนแรกตั้งแต่พฤศจิกายนถึงเมษายน ช่วง 2 เดือนหลังจากพฤษภาคมถึงมิถุนายนเป็น 6+3 คือพฤษภาคมเป็นถึงกรกฎาคมหรือเพิ่มขึ้นอีกหนึ่งเดือน เพื่อลดความเสี่ยงจากฝนทิ้งช่วง ตามคาดการของกรมอุตุนิยมวิทยา ซึ่งหากบริหารจัดการน้ําได้สอดคล้องตามแผนจะมีน้ําเพียงพอและผ่านหน้าแล้งนี้ไปได้อย่างแน่นอน
นอกจากนี้ ยังให้พิจารณาเพิ่มเป้าหมายรณรงค์ประหยัดการใช้น้ําจากร้อยละ 10 เป็นร้อยละ 15 รวมถึงเตรียมแผนหมุนเวียนน้ําจากอ่างข้างเคียงหรือที่เรียกว่าอ่างพวง และดึงน้ําจากแม่น้ําลําคลองต่าง ๆ เข้ามาเก็บที่อ่างฯ รวมถึงเพิ่มการปฏิบัติการฝนหลวงในภาคตะวันออกระหว่างวันที่ 13 - 25 ม.ค. ซึ่งเป็นช่วงที่มีความชื้นสัมพัทธ์เพียงพอที่จะทําฝนเทียม
สําหรับในส่วนของอ่างเก็บน้ําประแสร์นั้น มีความจุที่เก็บกักได้ 295 ล้านลูกบาศก์เมตร แต่ปัจจุบันมีน้ําอยู่เพียง 112.80 ล้านลูกบาศก์เมตร หรือคิดเป็น 37.24 % เมื่อเทียบกับวันเดียวกันของปีที่แล้ว (16 ม.ค. 62) มีปริมาณน้ําถึง 217.96 ล้านลูกบาศก์เมตร หรือ 73.88% ของความจุอ่างฯ เนื่องจากไม่มีน้ําไหลลงอ่างและไม่สามารถสูบน้ําจากคลองสะพานได้จนกว่าจะถึงเดือนมีนาคม อีกทั้งปริมาณน้ําฝนยังต่ําสุดในรอบ 15 ปี
อย่างไรก็ตาม กรมชลประทาน โดยสํานักงานชลประทานที่ 9 ได้แก้ปัญหาเบื้องต้นด้วยการวางท่อชั่วคราวขนาด 1.25 ม. ระยะทาง 2,800 เมตร เพื่อดึงน้ําจากคลองสะพานมาสู่อ่างเก็บน้ําประแสร์ ซึ่งสามารถดึงน้ําได้ 2 ลบ.ม./วินาที หรือ 160,000 ลบ.ม./วัน คาดว่าจะดําเนินการแล้วเสร็จในเดือนมีนาคมนี้ หลังจากนั้นจะวางท่อถาวรด้วยดึงน้ําจากคลองวังโตนด ระยะทาง 45 กม.โดยใช้ท่อขนาด 1.80 ม. ซึ่งจะดึงน้ําได้ถึง 400,000 ลบ.ม./วัน
สําหรับบริเวณท้ายอ่างฯ ซึ่งมีพื้นที่สวนและเกษตรกรรม 2,000 กว่าไร่นั้น ปัจจุบันยังจัดสรรน้ําเฉลี่ยให้ใช้ได้ในปริมาณเหมาะสมเท่าเทียมกัน แต่เนื่องจากน้ําในอ่างเก็บน้ําประแสร์ต้องส่งให้พื้นที่ชลบุรี พัทยา และระยอง เพื่อผลิตน้ําประปาด้วย จึงต้องขอความร่วมมือไปยังเกษตรกรให้ใช้น้ําเฉพาะที่จําเป็นและปรับเปลี่ยนการให้น้ําแก่พืชสวนตามสถานการณ์ในปัจจุบัน
ด้าน นายทวีศักดิ์ ธนเดโชพล รองอธิบดีกรมชลประทาน กล่าวเพิ่มเติมว่า สถานการณ์น้ําในพื้นที่ภาคตะวันออกปัจจุบัน (17 ม.ค. 63) ภาคตะวันออกมีอ่างเก็บน้ําขนาดใหญ่ 7 แห่ง ปริมาณน้ํารวมประมาณ 671 ล้าน ลบ.ม. หรือคิดเป็นร้อยละ 42 ของความจุอ่างฯ อ่างเก็บน้ําขนาดกลาง 55 แห่ง มีปริมาณน้ํารวมประมาณ 542 ล้าน ลบ.ม. หรือคิดเป็นร้อยละ 57 ของความจุอ่างฯ ส่วนปริมาณน้ําในแม่น้ําสายต่าง ๆ อยู่ในเกณฑ์ร้อยละ 30 – 50 ของลําน้ํา
ในส่วนของมาตรการรองรับวิกฤติขาดแคลนน้ําในพื้นที่จังหวัดชลบุรีและจังหวัดระยอง รวมถึงเขต EEC นั้น กรมชลประทานมีการประชุมหารือกับทุกภาคส่วนที่จะดึงน้ําระหว่างอ่างเก็บน้ําต่าง ๆ เพื่อให้หมุนเวียนถ่ายเทกันไป โดยได้รับความร่วมมือจากบริษัท อีสท์วอเตอร์ ดําเนินการเชื่อมท่อจากอ่างเก็บน้ําประแสร์ลงอ่างเก็บน้ําคลองใหญ่ และอ่างเก็บน้ําประแสร์ไปลงอ่างเก็บน้ําปลาไหลเพื่อลดการสูญเสียน้ํา ส่วนพื้นที่เกษตรกรรมรอบอ่างเก็บน้ําประแสร์นั้น เราเก็บกักน้ําไว้ให้อย่างเพียงพอและผ่านพ้นหน้าแล้งนี้ได้อย่างแน่นอน